Įvartis į savuosius vartus

Įvartis į savuosius vartus – įvartis, kurį į savuosius vartus įmuša komandinio žaidimo, pvz., futbolo žaidėjas. Tokie įvarčiai yra gana reti, o kai įvyksta tai stipriai paveikia komandą ir ypač – įvartį įmušusį žaidėją. Tokie įvarčiai įvyksta per klaidą – besiginančiam žaidėjui atsiradus netinkamoje vietoje arba jam netinkamai atmušant kamuolį, tokį įvartį gali įmušti ir geri, puikūs žaidėjai.

1997 m. FIFA nustatė taisykles, kada įvartį įskaityti kaip į savuosius vartus, o kada jį priskirti puolančios komandos žaidėjui. Esminė taisyklė – jeigu puolančiosios komandos smūgis be kito prisilietimo būtų ėjęs į vartus, tai įvartis priskiriamas puolančiam žaidėjui, bet jeigu smūgis nėjo į vartus, o besiginančiojo žaidėjo prisilietimas prie kamuolio pakeitė puolančios komandos smūgio trajektoriją į vartus, tada įvartis fiksuojamas kaip į savuosius vartus.FIFA World Cup™: Milestones, facts & figures. Fifa.com (tikrinta 2013-05-21).

Vieną prasčiausiai pasibaigusių tokių įvarčių 1994 m. pasaulio čempionate pelnė kolumbietis Andrés Escobar. Po kelių dienų jį nušovė gangsteriai, kurie prarado daug pinigų lažindamiesi, kad Kolumbija pateks į antrąjį turą. 

 Statistika 
 1930–2022 m. pasaulio futbolo čempionatuose iš viso buvo įmušti 54 įvarčiai į savuosius vartus (iš 2720 įvarčių), kas sudaro 2,0 proc. visų įvarčių.
 1960–2024 m. Europos futbolo čempionatuose buvo įmušta 30 įvarčių į savuosius vartus (iš 946 įvarčių), tai sudaro 3,2 proc. visų įvarčių.
 1991–2023 m. pasaulio moterų futbolo čempionatuose iš viso buvo įmušti 33 įvarčiai į savuosius vartus (iš 1081 įvarčių), kas sudaro 3,1 proc. visų įvarčių.

 Lietuva 
 2019 m. birželio 26 d. LFF taurės aštuntfinalyje žaidė FA Šiauliai ir FK Panevėžys. Panevėžio komandos žaidėjas iš aikštės centro norėjo permesti kamuolį savo vartininkui, tačiau kamuolys ėjo per aukštai ir pateko į vartus – vartininkas Šarūnas Jurevičius smūgio neatmušė.Lietuvos futbolas. 2019-06-26, Facebook.com (tikrinta 2023-10-31). Nepaisant to, Panevėžio komanda atsitiesė ir sugebėjo laimėti rungtynes 6-1 (per pratęsimą).FA Šiauliai – Panevėžys, 2019-06-26 (Lietuvosfutbolas.lt)
 2023 m. gegužės 24 d. LFF taurės aštuntfinalyje susitiko „Kauno Žalgiris“ ir „Vilniaus Žalgiris“.Rungtynių apžvalga. (Youtube.com) 80 minutę Vilniaus „Žalgirio“ vartininkas Tomislavas Duka išmušdamas kamuolį nuo vartų pataikė gynėjui Stipei Vučurui į pakaušį, nuo kurio kamuolys atsidūrė vartuose.LFF taurės aštuntfinalyje – „Žalgirio“ fiasko po kurioziško įvarčio. 2023-05-24, Sportnews.lt (tikrinta 2023-10-31).Dar vienas „Žalgirio“ fiasko pažymėtas absurdišku įvarčiu į savo vartus. 2023-05-25, Osportas.lt (tikrinta 2023-10-31). Rezultatas tapo 3-0 ir iki rungtynių pabaigos nepasikeitė.Kauno Žalgiris – FK Žalgiris, 2023-05-24 (Lietuvosfutbolas.lt)

 Šaltiniai 

Kategorija:Futbolas